上文潞公生日
作者：張耒
朝代：宋

paragraphs: 盛德元勳絕等倫，麟符虎節冠宗臣。
靈椿上古身千載，一柱明堂力萬鈞。
伐叛豹韜威尚凜，刊名金鼎鑄來新。
風謠四海占賢相，笑咏山川是主人。
萬里山河供氣概，九秋鵰鶚入精神。
光華稷契無窮譽，强健喬松不老身。
坐鎖熊羆瞻繡衮，燕居松鶴伴綸巾。
只應便是神仙事，方丈蓬萊却未真。